Diari Oficial de la Generalitat Valenciana


Sumari del DOGV 8627, del 04-09-2019 (2019/8364)

RESOLUCIÓ de 30 d'agost de 2019, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe».
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8627

Data del DOGV
:   04-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8364


Data del document
:   30-08-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * distinció honorífica

RESOLUCIÓ de 30 d'agost de 2019, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe». [2019/8364]  
Des de l'any 2000, cada 22 de setembre se celebra a Europa el Dia sense Cotxes. El principal objectiu d'aquest dia és conscienciar la població dels efectes negatius que la utilització del vehicle privat provoca sobre la seguretat, la salut i la qualitat de vida dels ciutadans i ciutadanes.  
La Generalitat vol sumar-se novament enguany als actes commemoratius del Dia sense Cotxes amb una iniciativa denominada «Hui descansa el cotxe» que aspira a transcendir el mer fet de no utilitzar el cotxe el 22 de setembre de 2019 per a convertir-se en una campanya educativa que involucra directament docents, estudiants, familiars d'estudiants i, en general, tots els conductors de la Comunitat Valenciana.  
A diferència d'altres campanyes educatives, on l'habitual és que els majors intenten persuadir els joves perquè canvien els seus comportaments inadequats, en la iniciativa «Hui descansa el cotxe» són aquests els que intentaran persuadir els adults perquè revisen els seus hàbits de mobilitat insostenibles. Com a acte de sensibilització que és, no cal esperar efectes immediats i contundents d'aquesta campanya; serà suficient que facilite durant uns pocs minuts la reflexió en el cercle familiar sobre com es mouen els seus membres i les conseqüències que això provoca en l'entorn a mitjà i llarg termini.  
«Hui descansa el cotxe» necessita accions encadenades de professors, estudiants, pares, familiars i, fins i tot, conductors anònims per a arribar a bon port. A tots se'ls agraeix per endavant la seua col·laboració; encara que per la seua rellevància convindria destacar ací el paper motor dels joves i dels docents.  
S'ha volgut reconéixer aquesta circumstància i s'han habilitat distincions honorífiques i xicotets premis als estudiants i a les classes dels centres educatius més actius o compromesos al màxim amb la campanya que aniran acompanyats també de material educatiu que puga servir d'ajuda als centres docents participants per a poder exposar la necessitat d'una mobilitat sostenible, com també un vídeo didàctic amb l'objectiu d'oferir un llenguatge més pròxim als estudiants.  
Per això, i en virtut de les facultats que em confereix l'article 28 de la Llei 5/1983, de 30 de desembre, del Consell; l'article 11 del Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i les seues atribucions, i la Resolució de 23 de juliol de 2019, sobre delegació de l'exercici de competències en determinats òrgans de la Conselleria, resolc:  
  
Primer  
Convocar els premis associats a la iniciativa «Hui descansa el cotxe».  
  
Segon  
Aprovar les bases que han de regir aquesta convocatòria i que figuren en l'annex I i en l'annex II.  
Aquesta resolució posa fi a la via administrativa. De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, les persones interessades podran interposar un recurs de reposició, amb caràcter potestatiu, davant el mateix òrgan que l'ha dictada, en el termini d'un mes comptador des de l'endemà de la publicació o, alternativament, si no s'interposa el recurs de reposició esmentat, un recurs contenciós administratiu davant el Jutjat Contenciós Administratiu de la ciutat de València, o aquell en la circumscripció del qual tinga la persona recurrent el seu domicili, en el termini de dos mesos comptadors des de l'endemà de la publicació d'aquesta resolució.  
  
València, 30 d'agost de 2019.- La secretària autonòmica d'Obres Públiques, Transport i Mobilitat (p. d. R 23.07.2019; DOGV 8600, 26.07.2019): María Pérez Herrero; p. a., la secretària autonòmica de Política Territorial, Urbanisme i Paisatge: Inmaculada Orozco Ripoll.  
ANNEX I  
Bases de la convocatòria  
Premis «Hui descansa el cotxe» per a joves  
  
Primera. Objecte de la convocatòria  
L'objecte d'aquesta convocatòria és l'atorgament de premis associats a la iniciativa «Hui descansa el cotxe» per als joves més actius i compromesos amb aquesta.  
  
Segona. Participants  
Podran participar en aquesta convocatòria els estudiants de 14 anys o més, matriculats en el curs escolar 2019-2020 en centres docents de la Comunitat Valenciana de Secundària, Batxillerat i Formació Professional.  
  
Tercera. Normativa aplicable i acceptació de les bases  
Seran aplicables a aquesta convocatòria les bases reguladores següents: la llei 11/2007, de 22 de juny, d'accés electrònic dels ciutadans als serveis públics; el Decret 220/2014, de 12 de desembre, del consell, pel qual s'aprova el reglament d'administració electrònica de la Comunitat Valenciana, i la Llei 39/2015, d'1 d'octubre, del procediment administratiu comú de les administracions públiques. L'enviament d'imatges per missatge directe de manera voluntària en la xarxa social Instagram al qymmir @xecoehguwppcoumgrx i la posterior publicació en aquest mateix compte de manera pública per a optar a aquests premis implica la plena acceptació de les persones que ho facen de les bases per les quals es regeix aquesta convocatòria.  
  
Quarta. Procediment de participació  
1. La Generalitat ha preparat una acció en la xarxa social Instagram sota la convocatòria de la campanya «Hui descansa el cotxe».  
2. A partir del dia 12 de setembre i fins al dia 30 de setembre de 2019, l'estudiant interessat a participar haurà d'enviar, des del seu perfil d'Instagram, un missatge directe amb una fotografia al compte d'Ajwspqnea @enbmkorkkdkxieqvld. En aquesta fotografia haurà de figurar l'estudiant amb un missatge llegible relacionat amb la mobilitat sostenible. El suport per a aquest missatge podrà ser un foli o un cartó reciclat a manera de cartell o un foli enrotllat a manera d'altaveu.  
3. Cada estudiant podrà enviar únicament una fotografia des del seu perfil d'Instagram, que es publicarà juntament amb l'àlies d'Instagram, el seu centre educatiu i curs de manera pública en el nostre compte d'Iqbotibss @xatlvryaxktjegogya.  
Els alumnes hauran de reunir el major nombre de comentaris en la seua fotografia publicada prèviament en el ptilzl @hrscfgocwlqqmspyce. L'únic comentari vàlid haurà de contindre l'etiqueta #mouteicanvia i/o #mueveteycambia (sense titlles), qualsevol altre comentari serà eliminat de la publicació. No s'acceptaran altres comentaris per al recompte total. Cada compte podrà comentar una única vegada per fotografia.  
  
4. La Conselleria de Política Territorial, Obres Públiques i Mobilitat es reserva la possibilitat de rebutjar la participació d'aquells concursants les dades dels quals no estiguen completes, les seues contribucions no complisquen els requisits per a concursar o hi haja indicis de frau. També es reserva el dret a efectuar canvis que redunden en la bona fi del concurs quan concórrega causa justa o motius de força major que impedisquen portar-lo a terme en la forma descrita en aquestes bases.  
5. Els participants en el concurs «Hui descansa el cotxe» per a joves cedeixen a la Conselleria de Política Territorial, Obres Públiques i Mobilitat tots els drets de propietat intel·lectual, existents o que puguen derivar-se de les fotografies utilitzades per a la participació d'aquest concurs. La Conselleria de Política Territorial, Obres Públiques i Mobilitat podrà utilitzar lliurement aquestes imatges per a promocionar la mobilitat sostenible en la seua pàgina web, així com en altres publicacions, tant en línia com fora de línia.  
6. Els premiats seran informats mitjançant missatge directe per l'aplicació Instagram.  
  
Cinquena. Terminis  
El termini de publicació de la imatge relacionada amb la campanya «Hui descansa el cotxe» començarà el dia 12 de setembre a les 00.00 hores i finalitzarà el dia 30 de setembre a les 23.59 hores. No tindran validesa les imatges pujades ni els comentaris aconseguits fora d'aquest termini.  
  
Sisena. Guanyadors  
En el concurs d'Mrvwtukda @zvefdrnipzhgwvhoao hi haurà díhuit guanyadors. Aquests es determinaran a través de l'aplicació Easypromos. Hi haurà dues categories de premiats: per nombre de comentaris (nou guanyadors) i per sorteig (nou guanyadors).  
Comentaris  
Guanyaran els nou alumnes que tinguen el major nombre de comentaris en la seua fotografia publicada en el aoqucq @pwzxnypztvimuijadw. En cas d'empat entre dos o més alumnes, se sortejarà la jerarquització dels premis a través de l'aplicació Easypromos.  
Sorteig  
Se sortejaran de forma aleatòria a través de l'aplicació Easypromos entre els participants no premiats en la categoria per nombre de comentaris que complisquen els requisits esmentats en la secció quarta (procediment de participació) de l'annex I.  
  
Setena. Premis  
1. Els díhuit estudiants guanyadors rebran un diploma que certifique la seua condició de guanyador en la iniciativa «Hui descansa el cotxe».  
  
2. A més del diploma, les empreses col·laboradores de la Generalitat (Ferrocarrils de la Generalitat Valenciana i Tram de Castelló) lliuraran als díhuit estudiants voluntaris seleccionats un o diversos títols de transport (Metrovalencia, Tram d'Alacant, Tram de Castelló, a elegir).  
  
3. D'altra banda, el patrocinador, El Corte Inglés, SA, lliurarà a nou dels estudiants elegits aleatòriament i als nou estudiants amb més comentaris, premis relacionats amb la mobilitat sostenible, la vida sana i la pràctica esportiva.  
4. La llista de títols de transport i premis, classificada per ordre, és la següent:  
  
Guanyadors amb més comentaris Guanyadors per sorteig  
1r. Una bicicleta, un casc, un bo de transport de 30 viatges i un diploma. 1r. Una bicicleta, un casc, un bo de transport de 30 viatges i un diploma.  
2n. Una bicicleta, un casc, un bo de transport de 30 viatges i un diploma. 2n. Una bicicleta, un casc, un bo de transport de 30 viatges i un diploma.  
3r. Una bicicleta, un casc, un bo de transport de 30 viatges i un diploma. 3r. Una bicicleta, un casc, un bo de transport de 30 viatges i un diploma.  
4t. Un skate, un casc, un bo de transport de 20 viatges i un diploma. 4t. Un skate, un casc, un bo de transport de 20 viatges i un diploma.  
5é. Un skate, un casc, un bo de transport de 20 viatges i un diploma. 5é. Un skate, un casc, un bo de transport de 20 viatges i un diploma.  
6é. Un skate, un casc, un bo de transport de 20 viatges i un diploma. 6é. Un skate, un casc, un bo de transport de 20 viatges i un diploma.  
7é. Una polsera d'activitat, un bo de transport de 20 viatges i un diploma. 7é. Una polsera d'activitat, un bo de transport de 20 viatges i un diploma.  
8é. Una polsera d'activitat, un bo de transport de 20 viatges i un diploma 8é. Una polsera d'activitat, un bo de transport de 20 viatges i un diploma  
9é. Una polsera d'activitat, un bo de transport de 20 viatges i un diploma 9é. Una polsera d'activitat, un bo de transport de 20 viatges i un diploma  
  
  
5. Els premis dels patrocinadors, que són en espècie, no seran canviables en metàl·lic, no suposen desembossament per a la hisenda de l'Administració pública i s'entreguen en virtut de contracte de patrocini formalitzat entre la Conselleria de Política Territorial, Obres Públiques i Mobilitat i l'esmentada patrocinadora. Els premis no seran intercanviables i es respectarà l'ordre de lliurament segons la posició dels guanyadors.  
  
Huitena. Valoració i concessió dels premis  
1. El procediment per a la concessió dels premis es tramitarà en règim de concurrència competitiva en un cas (quantitat de comentaris) i per elecció aleatòria en l'altre.  
2. El Servei de Mobilitat Urbana, que actua com a Secretaria Tècnica dels premis, organitzarà les imatges a través de l'aplicació Easypromos, les validarà i emetrà dictamen i indicarà la llista ordenada dels nou estudiants que més quantitat de comentaris hagen aconseguit tindre, i dels nou estudiants guanyadors elegits de manera aleatòria.  
  
3. El director general d'Obres Públiques, Transports i Mobilitat Sostenible, per delegació del conseller de Política Territorial, Obres Públiques i Mobilitat, resoldrà la concessió de l'adjudicació dels premis atés el dictamen de la Secretaria Tècnica dels premis, amb motivació de la decisió que se separe d'aquest, en un termini no superior a tres mesos comptadors des de l'endemà al 22 de setembre de 2019, data de celebració del Dia sense Cotxes; indicarà el lloc, dia i hora de lliurament dels premis, i ordenarà notificar i donar publicitat d'aquests. La resolució que es dicte posarà fi a la via administrativa.  
  
4. Es reserva el dret a eliminar aquelles fotografies i comentaris que es consideren inapropiats per danyar la bona fi del concurs.  
  
  
  
ANNEX II  
Bases de la convocatòria  
Premis «Hui descansa el cotxe» per a aules  
  
Primera. Objecte de la convocatòria  
És objecte d'aquesta convocatòria l'atorgament de premis associats a la iniciativa «Hui descansa el cotxe» per a les aules dels centres educatius més actius i compromesos amb aquesta.  
  
Segona. Participants  
Podran participar en aquesta convocatòria les classes de centres educatius de Secundària, Batxillerat i Formació Professional de la Comunitat Valenciana amb alumnes de catorze anys o més a través dels professors coordinadors de l'acció que aquests centres hagen designat a aquest efecte.  
  
Tercera. Normativa aplicable i acceptació de les bases  
1. Seran aplicables a aquesta convocatòria les bases reguladores següents: la Llei 11/2007, de 22 de juny, d'accés electrònic dels ciutadans als serveis públics; el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, la Llei 39/2015, d'1 d'octubre, del procediment administratiu comú de les administracions públiques.  
  
2. L'enviament d'imatges a l'adreça de correu electrònic yfobzvyrsksywbswef@npc.wj per a optar a aquests premis implica la plena acceptació de les persones que ho facen de les bases per les quals es regeix aquesta convocatòria.  
  
Quarta. Procediment de participació  
1. El professorat haurà de fer una foto a la porta dels col·legis amb alumnes i professors. Hauran d'estar llançant un missatge original relacionat amb la mobilitat sostenible a manera de cartell, pancarta o altaveu.  
2. El coordinador enviarà aquesta fotografia al correu electrònic bftfugnwjothbbjkfg@ewk.ed entre el 12 i el 30 de setembre (els dos inclusivament) de 2019 indicant el nom i cognoms del professor coordinador, a quin curs, classe, centre educatiu i localitat pertanyen.  
3. No és una condició implícita per a participar, però es convida a promocionar l'acció en tot el centre i penjar el cartell de la campanya «Hui descansa el cotxe» en els punts més visibles del centre. Així com pujar les fotografies en qüestió a les xarxes socials del centre amb l'etiqueta #HuiDescansaelCotxe i #mouteicanvia i/o #mueveteycambia per a donar a conéixer a tots que el dia 22 de setembre és el Dia Europeu sense Cotxes.  
4. Cada centre pot participar amb tantes fotografies com aules del centre vulguen adherir-se a la iniciativa, però només rebrà un premi. Això significa que si dues o més fotografies enviades pel mateix centre educatiu foren inicialment mereixedores de guardó, el centre rebrà el premi de major importància o rang dins del quadre que figura en aquestes bases.  
5. S'elegiran els tres guanyadors per sorteig mitjançant l'aplicació Easypromos. Els premiats seran informats a través del correu electrònic facilitat pel coordinador quan va enviar la fotografia de la classe. Si transcorreguts quinze dies naturals des de la finalització del concurs no s'aconsegueix contactar amb els guanyadors, s'assignarà el premi als suplents que done l'aplicació informàtica.  
6. Els participants en el concurs cedeixen a la Conselleria de Política Territorial, Obres Públiques i Mobilitat tots els drets de propietat intel·lectual, existents o que puguen derivar-se de les fotografies, amb motiu de la seua participació en aquest concurs. La Conselleria de Política Territorial, Obres Públiques i Mobilitat podrà utilitzar lliurement aquestes imatges per a promocionar la mobilitat sostenible en la seua pàgina web, així com en altres publicacions, tant en línia com fora de línia. Les fotografies guanyadores seran publicades en el compte d'Instagram de la vljfrase @thqrftvbduszwdulnc.  
7. La Conselleria de Política Territorial, Obres Públiques i Mobilitat es reserva la possibilitat de rebutjar la participació d'aquells concursants les dades dels quals no estiguen completes, els seus missatges vulneren principis constitucionals o les seues contribucions no complisquen els requisits per a concursar. També es reserva el dret a efectuar canvis que redunden en la bona fi del concurs, quan concórrega causa justa o motius de força major que impedisquen portar-lo a terme en la forma descrita en aquestes bases.  
  
Cinquena. Terminis  
El termini de l'enviament de les fotografies començarà el dia 12 de setembre a les 00.00 i finalitzarà el dia 30 de setembre de 2019 a les 23.59.  
  
Sisena. Premis  
1. El concurs «Hui descansa el cotxe» per a aules tindrà tres guanyadors. Els premis consistiran en un diploma i articles que el patrocinador posarà a la disposició dels centres guanyadors, la llista classificada dels quals per ordre és la següent:  
  
1r. Cinc pilotes de bàsquet, cinc pilotes de futbol, cinc pilotes d'handbol, cinc pilotes de voleibol i un palet de material de papereria.  
  
2n. Tres pilotes de bàsquet, tres pilotes de futbol, tres pilotes d'handbol, tres pilotes de voleibol i un palet de material de papereria.  
  
3r. Dues pilotes de bàsquet, dues pilotes de futbol, dues pilotes d'handbol, dues pilotes de voleibol i un palet de material de papereria.  
  
2. Els premis dels patrocinadors, que són en espècie, no seran canviables en metàl·lic, no suposen desembossament per a la hisenda de l'Administració pública i es lliuren en virtut de contracte de patrocini formalitzat entre la Conselleria de Política Territorial, Obres Públiques i Mobilitat i les esmentades patrocinadores. Els premis no seran intercanviables i es lliuraran segons la posició dels guanyadors.  
  
Setena. Valoració i concessió dels premis  
1. El procediment per a la concessió dels premis es tramitarà per selecció aleatòria entre les candidatures presentades.  
2. El Servei de Mobilitat Urbana, que actua com a Secretaria Tècnica dels Premis, organitzarà les fotografies, les validarà i emetrà dictamen; pujarà les fotografies a un apartat del web i al waycco @yxavigpwuuwaecwyry, i realitzarà el sorteig a través d'Easypromos.  
  
3. El director general d'Obres Públiques, Transports i Mobilitat Sostenible, per delegació de la Conselleria de Política Territorial, Obres Públiques i Mobilitat, resoldrà la concessió de l'adjudicació dels premis atés el dictamen de la Secretaria Tècnica dels Premis, amb motivació de la decisió que se separe d'aquest, en un termini no superior a tres mesos comptadors des de l'endemà del 22 de setembre de 2019, data de celebració del Dia sense Cotxes; indicarà el lloc, dia i hora de lliurament dels premis, i ordenarà notificar i donar publicitat d'aquests. La resolució que es dicte posarà fi a la via administrativa.